DRAMMEN: På en pressekonferanse på Marienlyst tirsdag ettermiddag presenterte Strømgsodset sine to første signeringer før 2016-sesongen. Muhamed Keita (25) og Bismark Adjei-Boateng (21) kommer begge på lån.

Førstnevnte fram til sommeren, men hvor drammenserne har opsjon på kjøp.



– Dette er spillere vi har prioritert over tid og som vi er kjempefornøyde med å ha på laget, sier Godset-trener Bjørn Petter Ingebretsen.

«Nana», som i fjor sommer forlenget kontrakten med Manchester City til ut 2018-sesongen, er enig med Godset om en lånetavtale for hele kommende sesong.

Dette blir 21-åringens fjerde låneopphold i Drammen.



– Jeg tenker det er godt å være tilbake. Dette har vært mitt andre hjem, sier 21-åringen til Drammens Tidende.

Keita vender tilbake

Fjell-gutten Keita startet karrieren i Drafn før han hadde juniortiden sin i Strømsgodset. Han ble tatt opp i A-troppen og har over 100 A-lagskamper for de marineblå. Sommeren 2014 gikk han til polske Lech Poznan for drøyt to millioner kroner. Vingen har kontrakt med polakkene ut juni 2017.

Den lokale kantspilleren var i fjor sommer med på å ta seriegull med den polske toppklubben. Deretter dro han på lån til Stabæk. I fjor høst gjorde den tekniske og hurtige vingen en god figur for Bærum-laget, som endte på 3. plass i eliteserien. Nå skal Keita erstatte venstrekanten Gustav Mendonca Wikheim. Hokksund-gutten ble som kjent solgt til belgiske Gent før jul.

Planen var opprinnelig at Keita skulle retunere til Polen etter den norske sesongen var ferdigspilt, men nå har altså SIF og Lech Poznan blitt enige om at 25-åringen skal spille videre i Norge.

Selv om avtalen først og fremst gjelder fram til sommeren, så har Godset opsjon på kjøp. Hvis Keita presterer er det en stor sjanse for at han fortsetter i Drammen.

Både Keita og Adjei-Boateng var med på å ta gull med Strømsgodset i 2013.

LES OGSÅ: Flo bekrefter at Godset er i dialog med minst én spiller til

God høstsesong for «Nana»

Adjei-Boateng vvar nylig på et to uker langt treningsopphold/prøvespill for St. Pauli. Den tyske klubben ligger for tiden på 4. plass i 2. Bundesliga, som er nivå to i Tyskland.

21-åringen kjøpte seg hus i Svelvik i fjor sommer. Der bor han sammen med kona Susana Xavier Komba. At midtbanespilleren trives godt i Vestfold er ikke akkurat negativt med tanke på å fortsette karrieren i Strømsgodset.

Med Adjei-Boateng og Keita på plass, har klubben sikret seg to spillere som kjenner systemet og resten av troppen godt. Adjei-Boateng fikk en vanskelig start på fjorårssesongen. På våren var han inn og ut av laget, men under trener Bjørn Petter Ingebretsen fikk 21-åringen tillit. Ghaneseren spilte seg etter hvert opp på det nivået vi vet han besitter og leverte flere solide prestasjoner.

«Nana» startet totalt 16 seriekamper og leverte fire mål og fem assist i fjor. Tre av scoringene og tre av de målgivende pasningene kom i løpet av de sju siste kampene.

Det er ventet at SIF kommer til å signere flere spillere i tiden som kommer. Overgangsvinduet er som kjent åpent ut mars.



– Vi er fortstt i dialog med en-to spillere til. Men forhandlingene pågår fortsatt, og ting tar tid. Det kommer flere spiller etter hvert, lover sportssjef Jostein Flo.